SKRIFTLIG FORESPØRGSEL E-0329/02

af Christos Folias (PPE-DE) til Kommissionen

(12. februar 2002)

Om: Mangler hos forvaltningsmyndigheden for den tredje fællesskabsstøtteramme

Ifølge offentliggørelser i den græske presse blev der gennem den græske faste repræsentation i Bruxelles rettet en skrivelse til de græske myndigheder fra generaldirektøren i Kommissionens Generaldirektorat for Regionalpolitik, hvori Kommissionen informerede den græske regering om resultaterne af den kontrolundersøgelse i forbindelse med den tredje fællesskabsstøtteramme, der var blevet gennemført i Grækenland fra den 11. til den 15. juni 2001.

Kommissionen konstaterede, at forvaltningsmyndigheden for den tredje fællesskabsstøtteramme, som er udnævnt af den græske regering og har ansvaret for fordelingen af bevillingerne og kontrollen med aftalernes og projekternes videre forløb, faktisk ikke fungerer. Endvidere konstaterede Kommissionen, at der manglede mindstenormer, som ville kunne garantere et velstruktureret, gennemskueligt og objektivt system til vurdering af finansieringsforslagene. I stedet anvendtes der nogle ikke særlig nøjagtigt fastlagte generelle kriterier med det resultat, at der var risiko for godkendelse af forslag, der ikke var optimale og som indeholdt uklarheder med hensyn til omkostninger, kvalitet og tidsplan for overdragelse af projekterne.

Kommissionen konstaterede, at der ikke findes dokumenterede retningslinjer og lister for kontrol med projekterne. Der findes heller ingen detaljeret og fuldstændig kontraktaftale mellem den myndighed, der yder den økonomiske støtte, og støtteansøgeren med det resultat, at der selv for projekter, der er blevet indledt, kan være juridiske uenigheder med uheldige følger for projektets udvikling og fortsatte finansiering. Der blev ligeledes konstateret mangler, som skyldtes, at det informationssystem, gennem hvilket kontrollen med udviklingen i aftalerne foregik, ikke fungerede. I Kommissionens dokument nævnes det til slut, at der ikke findes noget system med kravspecifikationer og kontrol, som kan garantere for projekternes gnidningsløse udvikling og kvalitet.

Hvordan og hvornår agter Kommissionen på denne baggrund at reagere på de fænomener, som dens kontrolmyndigheder har konstateret?

Svar afgivet på Kommissionens vegne af Michel Barnier

(8. april 2002)

Det dokument af 4. oktober 2001, der dukkede op i den græske presse, var en meddelelse til Grækenlands faste repræsentation fra Den Europæiske Union om de vigtigste forhold, konklusioner og henstillinger vedrørende et kontrolbesøg, som Kommissionen aflagde mellem den 11. og den 15. juni 2001 i Grækenland i forbindelse med en række forebyggende kontrolbesøg i medlemsstaterne for programmeringsperioden 2000-2006

Formålet med de forebyggende kontrolbesøg er på en konstruktiv måde at bidrage til forbedring af forvaltnings- og kontrolsystemerne. Det kontrolbesøg, der blev aflagt mellem den 11. og den 15. juni 2001 i Grækenland, såvel som senere kontrolbesøg er en del af en igangværende proces for at hæve standarden.

De græske myndigheder bekræftede i deres svar af 14. november 2001 på Kommissionens bemærkninger, at størstedelen af kontrollørernes henstillinger var blevet fulgt.